బేగంపేట్‌లో విమానాల మరమ్మతుల కేంద్రం
- ఏఐతో కలిసి బ్రెజిల్‌ సంస్థ ఏర్పాటు
- కుదిరిన ప్రాథమిక ఒప్పందం..
- త్వరలో పనులు ప్రారంభం
న్యూఢిల్లీ: తెలంగాణలో మరో అంతర్జాతీయ సంస్థ తన కార్యకలాపాలకు శ్రీకారం చుట్టనుంది. సికింద్రాబాద్‌ సమీపంలోని బేగంపేట విమానాశ్రయంలో ఎయిర్‌ ఇండియా సంస్థతో కలిసి బ్రెజిల్‌ సంస్థ ఎంబ్రాయిర్‌ విమానాల నిర్వహణ. మరమ్మత్తులు ఒరాలింగ్‌ (ఎంఆర్‌వో) కేంద్రాన్ని ఏర్పాటు చేయనుంది. ఆగేయాసియా ప్రాంతంలోని బిజినెస్‌ జెట్‌లు, ప్రయివేటు విమానాలతో పాటు ఎంబ్రాయిర్‌కు చెందిన విమానాల మరమ్మత్తులు నిర్వహణ నిమిత్తం ఈ కేంద్రాన్ని ఏర్పాటు చేయనున్నారు. దీనికి సంబంధించి ఎయిర్‌ ఇండియాకు చెందిన అనుబంధ సంస్థ 'ఎయిర్‌ ఇండియా ఇంజినీరింగ్‌ సర్వీసెస్‌'తో (ఏఐఈఎస్‌ఎల్‌) బ్రెజిల్‌ సంస్థ ప్రాథమిక ఒప్పందాన్ని కుదుర్చుకుంది. 2018 నాటికి ఎంబ్రాయిర్‌ సంస్థ ఆగేయాసియా ప్రాంతంలో కొత్తగా మరో 40 ఎయిర్‌క్రాఫ్ట్‌లను విక్రయించనుంది. వీటి నిర్వహణకు గాను ఎంబ్రాయిర్‌కు ఒక ఎంఆర్‌వో కేంద్రం ఏర్పాటు ఆవశ్యకం కావడం తో ఆ సంస్థ తమను సంప్రదించిం దని ఎయిర్‌ ఇండియా వర్గాలు తెలిపాయి. ఎంబ్రాయిర్‌ అవసరం మేరకు బేగంపేట విమానాశ్రయాన్ని ఏఐఈఎస్‌ఎల్‌ అభివృద్ధిపరచనుంది. అమెరికాకు చెందిన బోయింగ్‌తో కలిసి ఏఐఈఎస్‌ఎల్‌ సంస్థ భారత్‌లో ఇప్పటికే ఆరు ఎంఆర్‌వో కేంద్రాలను నిర్వహిస్తోంది.
ఇరుపక్షాలకు లాభాదాయకం
ఈ ఒప్పందంలో భాగంగా ఎంబ్రాయిర్‌ ఏఐఈఎస్‌ఎల్‌కు మరమ్మత్తుల శిక్షణతో పాటుగా విడిభాగాలపై అధిక మొత్తంలో డిస్కౌంట్‌ను ఇవ్వనుంది. ప్రస్తుత తాజా ఒప్పందంతో 2008 నుంచి బేగంపేట విమానాశ్రయంలో నిరుపయోగంగా ఉన్న హ్యాంగర్లను ఎయిర్‌ ఇండియా వాడుకొనేందుకు కూడా వెసులుబాటు కలుగనుంది. ఏఐఈఎస్‌ఎల్‌ దేశంలో ప్రధానంగా థర్డ్‌పార్టీ ఎంఆర్‌వో కార్యకలాపాలను నిర్వహిస్తూ వస్తోంది. ఇందులో భాగంగా గోఎయిర్‌, ఎయిర్‌ విస్టా, జెట్‌ ఎయిర్‌వేస్‌, స్పైస్‌జెట్‌ సంస్థలకు చెందిన విమానాలతో పాటుగా ప్రయివేటు వ్యక్తుల విమానాలు, రక్షణ శాఖకు చెందిన విమానాల మరమ్మతులను కూడా ఏఐఈఎస్‌ఎల్‌ నిర్వహిస్తూ వస్తోంది. రానున్న 20 ఏండ్లలో దేశంలోకి కొత్తగా 1,740 విమానాలు అందుబాటులోకి రానున్నాయి.
దీంతో దేశీయంగా ఎంఆర్‌వో మార్కెట్‌ 2026 నాటికి 5.2 బిలియన్‌ డాలర్లకు చేరే అవకాశం ఉంది. ఈ నేపథ్యంలో ఎంబ్రాయిర్‌ తెలంగాణలో ఎంఆర్‌వో కేంద్రం ఏర్పాటు కీలకంగా భావించి ముందుకు వచ్చినట్టుగా సమాచారం.
మీ స్నేహితులకు రికమెండ్ చెయ్యండి